Jeg står i garasjen en mandag morgen i mars, og hvorfor står jeg i garasjen i stedet for å sitte på et kontor? Fordi jeg har bestemt meg for å leve på en annen måte, jeg fant ikke nok mening på et kontor, uansett hvilket kontor, det sier jeg i hvert fall til meg selv, men jeg lurer av og til på om det var en tapper beslutning eller egoisme. Jeg skrur på radioen i garasjen, skjenker kaffe fra termosen, klokka er 9.02 og det skal handle om frihet i Ekko på P2 i dag.

Frihet er å kunne handle utfra grunner som er ens egne, sier filosofen Lars Svendsen, som har skrevet bok om frihet. Det har også sosiologen Gunnar Aakvaag, han sier:

Når du får mer frihet, får du også flere bekymringer. For hvordan skal du bruke den?

Vi har aldri vært friere, men hvordan skal vi leve? Det er selve spørsmålet. Og det kan ikke bare dreie seg om hvor mye vi skal arbeide for å berge velferden.